b'\n_START_ARTICLE_\nUruguayncimarr\xc3\xb3n\n_START_SECTION_\nUlkomuoto\n_START_PARAGRAPH_\nUruguayncimarron on eritt\xc3\xa4in voimakasrakenteinen lyhytkarvainen molossikoira, jonka tulee olla rungoltaan suorakulmion muotoinen. Korvat typistet\xc3\xa4\xc3\xa4n sen kotimaassa samaan tapaan py\xc3\xb6re\xc3\xa4k\xc3\xa4rkisiksi kuin s\xc3\xa3o miguelinfilalla. H\xc3\xa4nt\xc3\xa4 joko typistet\xc3\xa4\xc3\xa4n varsin lyhyeksi tai j\xc3\xa4tet\xc3\xa4\xc3\xa4n kokonaan typist\xc3\xa4m\xc3\xa4tt\xc3\xa4. Yleisin v\xc3\xa4ritys on brindle, mutta my\xc3\xb6s  fawn hyv\xc3\xa4ksyt\xc3\xa4\xc3\xa4n kaikissa s\xc3\xa4vyiss\xc3\xa4\xc3\xa4n. Tumma tai musta maski sallitaan. Fawn-v\xc3\xa4risill\xc3\xa4 yksil\xc3\xb6ill\xc3\xa4 sallitaan mustat vivahteet. Uroksen ihannes\xc3\xa4k\xc3\xa4korkeus on 58-61 cm ja nartun 55-58 cm, mutta molemmilla sallitaan 2 cm:n vaihtelu mainituista mitoista. Uros painaa 38-45 kg ja narttu 33-40 kg.\n_START_SECTION_\nAlkuper\xc3\xa4\n_START_PARAGRAPH_\nRotu polveutuu samoista espanjalaisista karjakoirista kuin s\xc3\xa3o miguelinfila ja kanariandoggi, mink\xc3\xa4 vuoksi se muistuttaakin niit\xc3\xa4 ulkon\xc3\xa4\xc3\xb6llisesti. Se on kuitenkin alun perin syntynyt luonnonvalinnan tuloksena ilman ihmisen jalostusta. Tietyll\xc3\xa4 maantieteellisell\xc3\xa4 alueella kehittyi melko homogeeninen koirakanta, jonka yksil\xc3\xb6t eliv\xc3\xa4t suurissa villikoiralaumoissa. Rodun lukum\xc3\xa4\xc3\xa4r\xc3\xa4 k\xc3\xa4\xc3\xa4ntyi 1900-luvulla laskuun, sill\xc3\xa4 tuhansia koiria ammuttiin niiden uhatessa ihmisi\xc3\xa4 ja karjaa. Se katosi kaupunkien ymp\xc3\xa4rist\xc3\xb6lt\xc3\xa4, mutta maatilojen omistajat huolehtivat siit\xc3\xa4 ja k\xc3\xa4yttiv\xc3\xa4t sit\xc3\xa4 vahtikoirana._NEWLINE_Vuoden 1969 Melon n\xc3\xa4yttelyyn osallistui huomattava m\xc3\xa4\xc3\xa4r\xc3\xa4 uruguayncimarroneja, ja Montevideon n\xc3\xa4yttelyss\xc3\xa4 luvuksi arvioitiin nelisenkymment\xc3\xa4 yksil\xc3\xb6\xc3\xa4. Kotimaansa ulkopuolella niit\xc3\xa4 on nykyisin muun muassa Ruotsissa ja T\xc5\xa1ekiss\xc3\xa4. Suomeen on rekister\xc3\xb6ity t\xc3\xa4h\xc3\xa4n menness\xc3\xa4 13 yksil\xc3\xb6\xc3\xa4, ja yksi pentuekin on syntynyt Maxento-kenneliin.'